tomron87/hebrew-wikipedia-sentences-corpus huggingface dataset:
תצפיות על גורי הוומבטים הצפוניים בבתי הגידול שלהם, הראו על שרידות נמוכה של הצאצאים מסיבה לא ברורה.
מכיוון שקשה לצפות בוומבטים בטבע וקשה להרבותם בשבי, לא ידוע כמעט מאומה על הרבייה או משך ההריון.
גור הוומבט שוהה בכיס האם במשך 8–9 חודשים, ונשאר לצידה 3–6 חודשים נוספים; הוא הופך לעצמאי לחלוטין בגיל 18 חודשים.
הוומבטים הצפוניים אינם מסתגלים לתנאי השבי, ועלולים למות תוך זמן קצר.
תוחלת החיים המרבית של הוומבט הצפוני היא 23–30 שנה.
הוומבט הצפוני מסווג על ידי הרשימה האדומה של IUCN במצב השימור סכנת הכחדה חמורה (CR), עקב המספרים הנמוכים שלו, תפוצה מצומצמת ביותר שאינה עולה על 10 ק"מ, אובדן בית גידול מתמשך גם בתחומי האזור המוגן שבו הוא נמצא ושונות גנטית נמוכה.
האיומים העיקריים שגרמו לכך הן עדרי הבקר והצאן שהובאו על ידי האירופאים לבית גידולו וצמצמו לו את מקורות המזון הזמינים, במיוחד בשנות בצורת.
האוכלוסייה האחרונה של הוומבטים מאוימת בתוך השטח הקטן שלה מצד אסונות מקומיים כמו התפרצות מחלות או סופות אש, תחרות על מקורות מזון עם ארנבונים, ומטריפה על ידי דינגו, ויונקים אחרים שהובאו על ידי האדם.
איום נוסף נשקף מצד הפלורה המקומית שנדחקת מפני מיני עשבים פולשים שהובאו על ידי האדם - במיוחד עשב התאו שדוחק מיני צמחים אחרים בתוך היער האחרון שמהווה מקום מפלט לוומבטים.
הוומבט הצפוני מסווג כמין מאוים על ידי ממשלת קווינסלנד, וכן על ידי החוק האוסטרלי, והוא רשום בנספח א' של אמנת CITES האוסרת לחלוטין מסחר בינלאומי במין זה או במוצריו.
תפוצת האוכלוסייה האחרונה של הוומבט, נופלת בתוך תחומי הפארק הלאומי יער אפינג שהוקם במיוחד עבור המין בשנת 1971. תוכנית הבראה למין מתקדמת בהצלחה ונמצאת בשלב השלישי שלה, והיא הובילה להישג חסר תקדים בכך שהוא אחד המינים הבודדים בעולם שאם היותו נדיר כל כך מגמת האוכלוסייה שלו נחשבת כיום ליציבה.
בין פעולות השימור המתבצעות או המתוכננות ניתן למנות את הבאות:
ניהול בית גידול באמצעות שליטה על מספרי קנגורו אפור מזרחי אשר לו תחרות מסוימת עם הוומבט על העשב, הסרת עשב פולשני ושריפות מבוקרות של כיסי צמחייה כדי להפחית בחומר יבש שעלול לבעור.
המתנדבים גם פורסים בפארק תחנות האכלה והשקייה לוומבטים - בייחוד בשנות בצורת.
ניטור: ביצוע שלושה מפקדי אוכלוסין תכופים מדי שנה הכוללים גם איסוף שיער בסרט דביק לחילוץ דנ"א כדי למזער את ההפרעה לוומבטים, וכן ניטור של מחילות ומנהרות אחת לשישה חודשים במטרה לבדוק אלו מאורות פעילות ולהעריך בהתאם לכך את מצב הוומבטים.
הצמדת רדיו מעקב לצוואר נעשית במקרה הצורך.
איתור אזורים פוטנציאליים להקמת מושבות עתידיות של וומבטים צפוניים, וכן ניסיונות להרחבת שטח הוומבטים בתוך הפארק הלאומי יער אפינג.
במהלך 2008, הוקמה לראשונה במסגרת זו אוכלוסיית וומבט נוספת בשמורת טבע ליד סנט ג'ורג' שבקווינסלנד אשר גם היא הוקפה בגדר גבוהה נגד טורפים.
פיתוח טכניקות לגידול בשבי: לימוד מקיף של גידול הוומבטים הדרומיים בשבי, במטרה לנסות לגדל גם וומבטים צפוניים בשבי, אשר טרם הצליחו להסתגל לכך.
מעקב אחרי הביולוגיה והאקולוגיה של המין במטרה ללמוד טוב יותר את אורח חייו, כולל מחקרים על התזונה, הרבייה, ההתנהגות ואדריכלות המאורות.
בין 2004 ל-2008, התנהלה תוכנית שימור שכללה מעורבות תקשורתית וקהילתית להצלת המין, והגברת המודעות לאיומים עליו כמו רעייה של בעלי חיים מקומיים למשל.
התוכנית כללה גם שיתוף מתנדבים בפעולות שימור שונות.
בשנות ה-80 של המאה ה-20 הגיעה אוכלוסיית הוומבט למצב החמור ביותר שלה, כאשר מספר הפרטים צנח ל-30–40 פרטים בלבד.
הפסקת רעיית הבקר בתחומי התפוצה שלו החל משנת 1982, הובילה לעלייה מתמדת במספרים.
בשנת 2008, גודל האוכלוסייה היה כ-115 פרטים, ומאז היא עלתה ל-196 פרטים בשנת 2013, ול-230 פרטים בשנת 2015. האוכלוסייה עדיין מאוימת מתנודות קיצוניות שעשויות לבוא בעקבות שנות בצורת.
בעקבות גל השרפות באוסטרליה 2019–2020 שב החשש לסכנת הכחדה של המין.
וולקנודון (שם מדעי: Vulcanodon; משמעות שמו: "שן וולקנית") הוא סוג של דינוזאור מקבוצת הזאורופודים אשר חי בתור היורה לפני 188–199 מיליון שנה.
המאובנים של הדינוזאור התגלו ב-1972 ברודזיה שכיום נמצאת בזימבבואה.
לצד הדינוזאור התגלה עוד סוג - Tazoudasaurus שבעבר נחשב לשייך לסוג.
הוולקנודון היה מראשוני הזאורופודים האמיתיים וגם מהמוקדמים שבהם.
הוא הגיע לאורך 11 מטר ולמשקל 3.5 טון.
כמה חוקרים סוברים שהאורך שלו היה קצר יותר - רק 6.5 מטר.
מאובני שיניים שנמצאו באזור והיו דקים ומחודדים גרמו לחוקרים לחשוב שהיה שייך לקבוצה הקדומה פרוזאורופודה שהיו אוכלי כל אך נראה שהשיניים השתייכו לתרופוד נכחד לא-מזוהה אשר ניזון מנבלת הוולקנודון.
לא ברור איך נראתה הגולגולת והשיניים האמיתיות.
כמו שאר בני משפחת הוולקנודוניים, סוג זה היה פרימיטיבי יחסית והיה בעל כמה תכונות שנעדרו מזאורופודים מאוחרים יותר.
ייתכן שהוא היה יכול גם לעמוד זקוף ולא נצרך להשתמש ב-4 רגליים תומכות כמו המינים הענקיים המאוחרים.
הגפיים והצוואר היו קצרים יותר.
וום היא עיירה שנמצאת באזור הצפון-מערבי של קמרון.
העיירה ממוקמת בצפון-מערב קמרון, כ-42 ק"מ מהגבול של קמרון עם ניגריה.
היא נמצאת כ-319 ק"מ מיאונדה, עיר הבירה של קמרון וכ-42 ק"מ מבמנדה, בירת האזור.
כמות המשקעים הממוצעת היא 1,645 מילימטרים בשנה.
חודש ספטמבר הוא החודש שיש בו הכי הרבה גשם (279 מ"מ גשם), וחודש ינואר הוא החודש שיש בו הכי פחות גשם (5 מ"מ גשם).
העיירה ממוקמת ליד הכביש הלאומי N11.
בוום, מדברים גם בשפת האגחם (שהיא גם במקרה נקראת גם וום).
וולקנודוניים (שם מדעי: Vulcanodontidae; בעבר נקראה Barapasauridae) היא משפחה של דינוזאורים זאורופודים מוקדמים שהתקיימו מהיורה התחתון שלפני 183 עד 175 מיליון שנה מזמננו.
זוהי אחת המשפחות הפרימיטיביות ביותר של זאורופודים והם חיו באפריקה ובמזרח אסיה.
דינוזאורים אלה היו גדולים, אך קטנים ביחס לזאורופודים, באורך של כ-6.5 מטרים ומשקל של מעל 3.5 טונות.
הצוואר שלהם היה ארוך ובעל עיצוב מקושת, אשר עזר להם להגיע לצמרות העצים.
המאפיין העיקרי של בני המשפחה הוא אגן ירכיים צר ביותר.
היו להם לסתות בעלות שיניים לא חופפות בגודלם שהותאמו ללעיסת צמחייה.
דינוזאורים אלה נעו על ארבע ולא יכלו להרים את גופם.
משפחה זו התקיימה לאורך היורה התחתון, אך נכחדה כנראה במהלך היורה, אז הוחלפו בזאורופודים ארוכים וגדולים יותר.
וולר יו פטון היה אמן נוף סקוטי במחצית השנייה של המאה ה-19.
פטון נולד בדונפרמליין, בנם של ג'וזף ניל פטון (1797–1874), מעצב בדים, וקתרין מקדיארמיד.
אחיו ואחותו, ג'וזף נואל פטון ואמיליה רוברטסון היל (אשתו של דייוויד אוקטביוס היל), היו גם הם אמנים.
בשנות העשרה שלו עבד פטון עם אביו כמעצב בדים.
הוא נבחר לעמית של האקדמיה המלכותית הסקוטית (ARSA) בשנת 1857 והפך לחבר מלא (RSA) בשנת 1865. בשנת 1878 הפך לחבר באגודה המלכותית לצבעי מים (RSW).
בשנת 1858 הוא ואחיו איירו את ספרו של ויליאם אדמונדסטון איטון "Lays of the Cavaliers", שיצא לאור בשנת 1863.
פטון היה אחד הבודדים בדורו שעבד בציור חוץ - ב"אוויר החופשי", כשהאופנה הייתה להשלים נופים בנוחות של סטודיו.
הוא נהנה לתאר את חופי הארץ של פרתשיר, אברדנשייר, ובעיקר את האי ערן.
עבודתו מאופיינת בשקיעות סגולות עשירות.
משנת 1859 התגורר פטון באדינבורו.
בהתחלה שהה עם אחיו ג'וזף בבית הגדול שלו בעיר החדשה.
ב־1861 וב־1868 הוא סייר באירופה יחד עם חברו דונלד מקנזי ואלאס ואחיו ג'וזף.
בשנת 1862 התחתן עם מרגרט קינלוך ממרקולטר ליד אברדין.
נולדו להם ארבעה בנים ושלוש בנות.
בשנת 1875 עבר לג'ורג' סקוור 14, אדינבורו.
הבית עמד בצד הצפוני של הכיכר, ופנה לאורך קו הבתים בצד המערבי.
פאטון נפטר בביתו, באדינבורו, ב־8 במרץ 1895. הוא קבור בבית העלמין גראנג' שבדרום אדינבורו.
וולקן-קנטאור הוא משגר דו שלבי, אשר יוצר על ידי לוקהיד מרטין ומופעל על ידי United Launch Alliance.
המשגר צריך להחליף משגרים ותיקים אטלס 5 ודלתא 4.
בשנת 2014 הממשל האמריקאי החליט להפסיק בהדרגה שימוש במנועים מתוצרת רוסיה RD-180 שנוצלו לטובת שיגורי משגר מדגם אטלס 5. הפרויקט הועבר לULA.
בספטמבר 2014 הוכרז שחברת בלו אוריג'ין תפתח עבור המשגר מנוע חדש שיחליף את המנוע הרוסי.
כמו כן הוחלט לפתח גרסה חדשה של שלב שני של המשגר קנטאור V1. הוכרז ששנת 2021 תהיה היעד לשיגור ראשון וזה יהיה משימה Peregrine Mission One לכיוון הירח.
ממספר סיבות לרבות השלכות מגפת הקורונה השיגור נדחה ובוצע בהצלחה בינואר 2024.
המשגר יכול להיות מופעל במספר גרסאות בהתאם למספר מאיצים (עד 6).
בהתאם לכך משתנה יכולת המשגר.
למשל לתחנת החלל הבין-לאומית הוא יכול להביא מ-8,800 ק"ג בגרסה קלה ועד ל-25,600 ק"ב בגרסה עם 6 מאיצים.
למסלול מסונכרן-שמש המשגר יכול להביא עד 22,300 ק"ג.
גובה המשגר תלויה במטען ויכול להגיע ל-67 מטר.
מתוכנן לבצע שדרוג של תכנון המשגר כך ששלב ראשון יהיה מוכן לשימוש חוזר.
לשיגור המשגר הותאמו שני כני שיגור SLC-41 בקייפ קנברל ו-SLC-3E בבסיס חיל האוויר ונדנברג.
עלות השיגור היא כ-100 מיליון $
וולר טיילור היה מפקד צבאי, פוליטיקאי, ואחד משני הסנאטורים הראשונים של מדינת אינדיאנה.
טיילור נולד ב-7 בדצמבר 1775 במחוז לוננבורג שבווירג'יניה, שם בילה את כל ילדותו.
הוא למד משפטים ושירת בבית הנבחרים של וירג'יניה בין השנים 1800–1802.
בשנת 1804 עבר לעיר וינסנס שבטריטוריית אינדיאנה, ועסק שם בעריכת דין.
בשנת 1807 מונה לקנצלר של טריטוריית אינדיאנה, ובאותה שנה גם מונה למייג'ור במיליציה הטריטוריאלית.
הוא לחם נגד שבטים אינדיאנים ושירת כעוזרו הצבאי של ויליאם הנרי הריסון במהלך מלחמת טקומסה (1809–1810).
טיילור השתתף גם בקרב טיפקאנו.
במהלך מלחמת 1812 המשיך לשרת בצבא ארצות הברית והגיע לדרגת השליש הכללי (קצין מטה בכיר).
טיילור היה תומך נלהב בעבדות והאמין כי יש להתיר אותה באינדיאנה.
בבחירות של 1809 איבדה מפלגת התומכים בעבדות את הרוב שלה, וטיילור היה בין המנסים להשיב לה את כוחה.
בשנת 1812 התמודד על תפקיד נציג אינדיאנה בקונגרס, אך הובס בידי ג'ונתן ג'נינגס.
במהלך מסע הבחירות התפרסם בשל מזגו החם, ואף אתגר את ג'נינגס לדו-קרב — הצעה שג'נינגס סירב לה.
בשנת 1816, עם הפיכתה של אינדיאנה למדינה, נבחר טיילור יחד עם ג'יימס נובל להיות שני הסנאטורים הראשונים מטעם המדינה בסנאט של ארצות הברית.
בשנת 1818 נבחר לכהונה מלאה, ושירת עד תום כהונתו בשנת 1825.
במהלך כהונתו בסנאט נמנה טיילור עם התומכים בג'ון קווינסי אדמס והנרי קליי.
הוא היה מזוהה עם המפלגה הדמוקרטית-רפובליקנית ועם המפלגה הלאומית הרפובליקנית.
מעט מאוד ידוע על שנותיו האחרונות.
לאחר שעזב את הסנאט חזר לטירת לוננבורג שבווירג'יניה, ושם נפטר שנה מאוחר יותר, ב-26 באוגוסט 1826, מסיבות טבעיות.
טיילור נקבר באדמות משפחתו שבמחוז לוננבורג, וירג'יניה.
וומבטיים או וומבאטיים (שם מדעי: Vombatidae) הם משפחה של יונקים אוסטרליים מקבוצת חיות הכיס, הנפוצים בטבע בערבות אוסטרליה ובטסמניה בלבד.
לוומבטים רגליים קצרות ומבנה גוף שרירי ומוצק.
אורך גופם הממוצע כחמישים עד שמונים סנטימטרים, גובהם הממוצע הוא כשלושים עד ארבעים סנטימטרים, משקלם בין עשרים לשלושים וחמישה קילוגרמים, צבע פרוותם חום עד אפור ואורך חייהם הממוצע הוא כ-20 שנה.
במקור, השם "וומבט" ניתן לחיה על ידי בני שבט האורה, תושביה המקוריים של אזור העיר סידני שבאוסטרליה.
במשפחת הוומבטיים שלושה סוגים המפורטים בהמשך, ובהם שישה מינים.
הם שייכים לתת-סדרה דמויי-וומבט (Vombatiformes) שבסדרת הקנגוראים, בה כלולים גם הקואלה ומינים נכחדים כמו אריה הכיס והדיפרוטודון שנכחדו.
הוומבטים חופרים בעזרת ציפורני טלפיהם ושיניהם מערכת מחילות מסועפות וחיים בהן חלק גדול מחייהם.
למרות היותם בעלי חיים ליליים הפועלים בעיקר בזמן השקיעה או בשעות החשיכה, הוומבטים יוצאים לעיתים מהמחילה, בעיקר במזג אוויר קריר, כשהשמים מעוננים והטמפרטורות אינן גבוהות.
הוומבט הוא חיית כיס, וככזה, הוולד מוחזק בכיס בבטנה של האם עד שיוכל לצאת לאוויר העולם.
בעבר, היה הוומבט נפוץ רק בדרום אוסטרליה, אך היום הוא נפוץ בכולה.
הוומבטים הן חיות ביישניות שאינן נצפות בקלות בטבע, אך הם טריטוריאליים מאוד ומגנים בתוקפנות על שטחם.
בעבר חי הוומבט רק בדרום אוסטרליה, אך כיום הוא נפוץ בכולה.
הוומבטים מסתגלים היטב לחיים בשבי, ופרטים רבים מוחזקים בגני חיות באוסטרליה וברחבי העולם.
הוומבט הוא בעל חיים צמחוני, ותזונתו מורכבת בעיקר מדגנים, שורשים, עלים ועשבים.
הוא בעל חיים לילי, וככזה הוא פעיל כמעט רק בשעות החשיכה, אז הוא אוסף אוכל ויוצא אל מחוץ למאורתו - כשהחום בחוץ פוחת, ובשעות היום הוא אינו פעיל.
לוומבטים תהליך חילוף חומרים איטי במיוחד, בין האיטיים מבין כל היונקים, ועד להשלמתו של תהליך עיכול המזון עוברים עד שבועיים.
גלליו של הוומבט ייחודיים בצורתם הקובייתית.
תזונתו של הוומבט מורכבת משורשים, צמחים, פטריות ודגנים.
בדרך כלל, משיג הוומבט את מזונו על ידי נבירה בקרקע ומציאת שורשים ופטריות, בעזרת חוש הריח החזק שלהם.
אצל הוומבט, חוש הראייה וחוש השמיעה חלשים ביותר, והוא אינו יכול לראות למרחקים ארוכים, אך חוש הריח המחודד מפצה על חיסרון זה.
לרוב, הוומבט נע באופן איטי ומגושם, אך כשהוא חפץ בכך; כדי להגן על נחלתו או להרחיק פולשים פוטנציאליים, הוא מסוגל לרוץ במהירות של אדם בוגר.
למרות גודלו הקטן יחסית, הוומבט חזק מאוד ובעל לסת ומערכת שיניים חזקה במיוחד היכולה לנשוך בכוח רב.
ולכן הוא אינו מפחד מבעלי חיים גדולים ממנו, ורודף גם אחרי פולשים הגדולים ממנו פי כמה וכמה.
בדומה למכרסמים, שיניו של הוומבט אינן פוסקות מלגדול אלא ממשיכות לגדול כל הזמן, ונשחקות על ידי אכילת שורשים.
בדרך כלל, הוומבט הוא בעל חיים רגוע ושליו, אך במצבי דחק עשוי לכעוס ולנסות לנשוך.
בטבע, אויביו העיקריים של הוומבטים מלבד בני האדם הם כלבי הדינגו.
ההגנה העיקרית של הוומבט כנגד טורפים כגון הדינגו כשהוא נמצא במאורתו היא מחיצת ראש הטורף אל קיר המאורה עד שייחנק, וזאת בשל חוסנו.
למשפחת הוומבטיים משתייכים שלושה מינים ששלושתם שוקלים כ-25–30 קילוגרם ואורכם עד כמטר:
סוג וומבט, ובו מין יחיד:
הוומבט המצוי (Vombatus ursinus), הנפוץ בעיקר באזורים הקרירים והעשירים יותר במים של אוסטרליה, דרום אוסטרליה ומזרחה, ובאזורים הרריים כגון צפון ודרום קווינסלנד, אך הוא אינו נפוץ במערב ויקטוריה ובאוסטרליה הדרומית.
הוומבט המצוי מסוגל להמליט אחת לשנתיים ולד אחד, שנשאר בכיס כשישה עד תשעה חודשים, ושוהה ליד האם ומואכל על ידה כשנה נוספת.
סוג וומבט שעיר-אף, ובו שני מינים:
וומבט שעיר-אף דרומי (Lasiorhinus latifrons) מצוי בעיקר במערב אוסטרליה ובסביבות ניו סאות' ויילס, צפונית לוויקטוריה.
זהו מין הוומבט הקטן ביותר, אורכו הממוצע הוא בין 70 ל-90 סנטימטרים ומשקלו בין עשרים לשלושים ושתיים קילוגרמים.
בדרך כלל, הוומבט הצעיר אינו שורד את שנתו הראשונה כתוצאה מטורפים או בצורת.
וומבט זה הוא פגיע במיוחד, עדיין נותרה אוכלוסייה בריאה אך היא מזדקנת במהירות; כיום, בעקבות שלוש השנים השחונות האחרונות שעברו על אוסטרליה, חוששים מומחים להדללות משמעותית במספר הוומבטים ממין זה.
בעבר, עד לפני כמאה שנים, הוומבט הצפוני היה נפוץ בניו סאות' ויילס, בוויקטוריה ובקווינסלנד, אך כיום הוא נמצא בסכנת הכחדה חמורה ואוכלוסייתו מוגבלת לכדי שלושה קילומטרים מרובעים בשמורת הטבע בקווינסלנד (Epping Forest National Park).
זהו כנראה היונק הגדול הנדיר ביותר בעולם והוא על סף כליה, עם בין 70 ל-120 פרטים שנותרו.
וומבט זה גדול במקצת מהוומבט המצוי וקצב ילודתו מהר יותר (שתי ולדות בשלוש שנים).
כיום, מתקיימת תוכנית לשחרור גרעין ניסוי של הוומבט הצפוני חזרה אל הטבע בתקווה שישובו להתרבות.
בעבר היו מינים נכחדים רבים, חלקם גדולים בהרבה מהוומבטים החיים:
תקופת ההריון של האם קצרה יחסית; כשלושים - ארבעים ימים, והגורים נולדים חסרי שליה ולא מפותחים (אינם יכולים לראות או לשמוע), וזאת חוץ מציפורני ידיהם שבעזרתם הם מטפסים אל הכיס בבטן האם, אשר נמצא בבטנה התחתונה של הוומבטית.
אף על פי שבדרך כלל הוומבטים חיים בבדידות, הם לא מתרחקים מאוד מוומבטים אחרים.
לרוב, הוומבטים מתרבים בתקופת החורף, ולאם נולד עובר אחד, לא מפותח, הממשיך למעשה את ההריון בכיס אימו.
הוומבטית יכולה להיכנס להריון בדרך כלל אחת לשנתיים.
לאחר שלושים ימי ההריון הראשונים, הוומבט יוצא מבטן אימו ועובר אל הכיס, שם הוא שוהה כארבעה-חמישה חודשים בהם הוא יונק ומתפתח, ובסביבות גיל שישה חודשים הוא עוזב לגמרי את חיק אמו ויוצא לחיים לבדו.
הוומבט מגיע לבגרות מינית בגיל שנתיים.
בניגוד לחיות בר רבות הנפוצות באוסטרליה המסוכנות לאנשים, הוומבטים דווקא ידידותיים לבני אדם כשהם חשים בנוח.
הם מסתדרים בצורה טובה מאוד בשבי, ואפילו ניתנים לליטוף והחזקה על ידי בני אדם.
גני חיות וחנויות חיות רבות באוסטרליה מציגות וומבטים לציבור, וכן קיימות פינות ליטוף מיוחדות לוומבטים.
למרות האמור לעיל, הוומבט הוא חיה המגנה בתוקפנות על שטח מחייתה ומתרגזת בקלות כשנגרמת לה אי-נוחות.
הוומבטים מסוגלים להיות תוקפניים כשמתגרים בהם, או אם הם במצב רוח רע.
בשל משקלו הגדול יחסית וחוסנו הגופני וומבט כעוס יכול לשבור עצמות לבני אדם באמצעות נגיחה, או לגרום לנזק רב ולפצעים חמורים באמצעות נשיכה.
למרות העובדה שגורי וומבט ווומבטים קטנים נראים חמודים ובלתי מזיקים, אסור לגדל אותם בבית לטווח ארוך; הוומבטים הם בעלי חיים מתבודדים ומעדיפים לישון ולהישאר לבדם.
אויבם החדש של הוומבטים הם הכבישים הרבים החוצים את מדבריות אוסטרליה.
בכל שנה נהרגים מאות וומבטים מדריסת כלי רכב; הוומבטים נוטים ללכת על הכביש בחשכת הלילה, מפני שרעש המנוע ואורות הרכב מסקרנים אותם.
כלי רכב החוצים כבישים אלו באופן תדיר מצוידים ברשתות הגנה מיוחדות.
לעיתים, כשנפגעת אם שבבטנה ולד, ניתן להציל את הוומבט הקטן.
ווֹנְג טַאי סִין (黃大仙區) הוא תחום מנהלי בקאולון שבהונג קונג, היחיד ללא מוצא לים.
שטחו הכולל הוא 9.36 קמ"ר.
האוכלוסייה באזור נחשבת לאחת העניות ביותר בהונג קונג.
כ-85% מהתושבים מתגוררים במבני דיור ציבורי ממשלתי.
האזור נקרא על שם מקדש וונג טאי סין שבתחומו, שהוקדש לטאואיסט וונג טאי סין.
וונג פיי הונג היה אמן לחימה סיני, הילר ומהפכן שהפך לגיבור סיני מיתולוגי ונושאם של סדרות טלוויזיה וסרטים רבים.
כהילר ורופא אלטרנטיבי, תירגל וונג ולימד אקופונקטורה וצורות אחרות של רפואה סינית ב'פו צ'י לאם' (寶芝林).
מרפאתו הייתה בפושאן שבגואנגדונג שבסין, והוא נודע בטיפולו האמפתי למטופליו.
בפושאן נבנה מוזיאון המוקדש לו.
בין תלמידיו הידועים של וונג ניתן לציין את לאם סאי ווינג, ליונג פון, ולינג ואן גאי.
בן לווייתו היה סו צ'ן, המוכר גם כאביון סו.
נולד בשם שישיאנג (בסינית מסורתית: 锡祥; בסינית מפושטת: 錫祥; בפין-יין: Xīxiáng)
אגדה מספרת שוונג פיי הונג נולד בפושאן ביום התשיעי של החודש השביעי לשלטונו של הקיסר דאוגואנג (1847).
כשוונג היה בן חמש החל את לימודיו באמנויות לחימה תחת אביו וונג פיי יינג.
על מנת לתמוך בהכנסתה הדלה של משפחתו, הצטרף לאביו לגואנגג'ואו שבפושאן ולאורך פרובינציית גואנגדונג, שם הם ביצעו הופעות של אמנויות לחימה ומכרו תרופות.
בצעירותו הפגין וונג כישרון רב כאמן לחימה.
בגיל שלוש עשרה, בעודו מבצע הדגמה של אמנויות לחימה בדוזישיאנג שבפושאן, פגש וונג פיי הונג את לאם פוק סינג, תלמידו הראשון של טיט קיו סאם, שלימד אותו את הטור דה פורס של טכניקת אגרוף הברזל באמנות הלחימה הונג גאר ואת השימוש בקלע, שסייע לו להפוך לרב-אמן של הונג גאר.
בהיותו בן שש עשרה, פתח וונג בתי ספר בשיוג'אוף, דיסיפו, שיואן, שבפרובינציית גואנדונג ופתח את מרפאתו 'פו צ'י לאם' (寶芝林) ברחוב רנאן שבפושאן.
בשנות העשרים המוקדמות לחייו, הוא נודע למרחוק כרופא מכובד ואמן לחימה חשוב.
בהיותו אמן לחימה מפורסם, היו לו תלמידים רבים.
הוא הועסק על ידי מפקדי פרובינציית ג'ימינג וו חונמיי ולו יונגפו כקצין הרפואה הצבאי, מאמן אמנויות הלחימה הראשי ומאמן אמנויות הלחימה הראשי בגוואנגדונג.
מאוחר יותר הוא הצטרף ללו יונגפו בלחימתו נגד הצבא היפני בטייואן.
חייו היו מלאי תסכול ובשנותיו המאוחרות הוא חווה את אובדן בנו ושריפת פו צ'י לאם.
בשנת ירח, ביום העשרים וחמישה לחודש השלישי של שנת 1924, נפטר וונג פיי הונג ממחלה בבית החולים צ'נגשי פנג'בן שבגואנגדונג.
אשתו ושני תלמידיו הבולטים, לאם סאי-וינג וטאנג סאי-קינג, עברו להונג קונג, שם הם המשיכו ללמד את אמנות הלחימה של וונג.
וונג נהפך לגיבור אגדי שסיפור חייו האמיתי עורבב כיד הדמיון הטובה באופן בדוי על גבי המרקע ובכתב.
וונג היה רב-אמן של אמנות הלחימה הסינית הונג גאר.
הוא ערך בשיטתיות את הסגנון הבולט בהונג גאר ועיצב את הגרסה של פורם (פורם הוא סדרת תנועות המבוצעות יחדיו במין ריקוד המדמות קרב, מכונה קאטה ביפנית ואגרוף צללים במערב) האגרוף של העגור והנמר, אותו הוא שילב עם טכניקות "עשרת האגרופים המיוחדים" שלו.
וונג היה נודע במיומנותו בטכניקה הידועה בשם "האגרוף חסר הצל".
הוא נודע בקוראו את שמות הטכניקות בהן הוא השתמש בעודו נלחם.
וונג פיי הונג נהיה בקיא בשימוש בכלי נשק כמו מקל עץ ארוך והקלשון הדרומי.
זמן קצר לאחר מכן, החלו חרושת שמועות על לחימתו המופלאה בכלי נשק אלו.
סיפור אחד מספר שהוא הביס כנופיה בת שלושים אנשים תוך שימוש במקל.
וונג נכלל לעיתים קרובות בין "עשרת הנמרים של קנטון" (קבוצה של עשרת רבי אומנים בולטים שפעלו בימי שושלת צ'ינג (1644-1912), קבוצה שאליה השתייך גם אביו של וונג פיי הונג).
הופעת דמותו על גבי המרקע ובדפוס
הייתה סדרת סרטים על וונג פיי הונג בהונג קונג, שהחלה בשנות הארבעים המאוחרות לתוך שנות השישים; היא כללה 99 סרטים והיא סדרת הסרטים הארוכה ביותר בהיסטוריה, כשוונג פיי הונג הוא הדמות המכוכבת ביותר בהיסטוריה של הקולנוע.
הכוכב קואן טאק הינג, קיבל את שם החיבה "מאסטר וונג" בשל השתתפותו בסדרה.
ג'קי צ'אן כיכב כוונג פיי הונג (כנער פוחז בסרט Drunken Master ו-Drunken Master II).
ג'ט לי (כמתבגר המתמודד עם השפעה אירופית בסין בסדרה Once Upon a Time in China ובקומדיה Last Hero in China.
וסאמו הונג (בסרטו ההוליוודי של ג'קי צ'אן מסביב לעולם בשמונים יום (סרט, 2004).
דמותו של וונג פיי הונג מופיעה גם כילד (אותו מגלמת השחקנית צאנג סה מאן) בסרט Iron Monkey לצד אביו (אותו משחק דוני ין).
מכיוון שהשתמשו בו כנעימת הנושא של הסרט, שיר העם הסיני On the General's Orders (將軍令) מקושר עם וונג פיי הונג, כמו גם
להלן רשימה קצרה וחלקית של סרטים בהם מככבת דמותו של וונג פיי הונג:
Drunken Master מ-1978 אותו משחק ג'קי צ'אן, עם יואן סו לין כאביון סו.
Magnificient Butcher מ-1979, אותו שיחק קואן טאן הינג, עם סאמו האנג, יואן ביו ווי פאק המגלמים את תלמידיו של וונג, וינג, פון, וצ'יק.
זהו הראשון בסדרה בת שישה סרטים אודות וונג פיי הונג.
Iron Monkey, מ-1993. את וונג פיי הונג הצעיר משחקת אמנית הלחימה טסאנג סזה-מאן.
דוני ין מגלם את אביו של וונג.
לי טונג מגלם את אביו של וונג.
מסביב לעולם בשמונים יום (סרט, 2004) לסאמו האנג יש הופעה קצרה כוונג פיי הונג.
My Master is Wong Fei Hung סדרת טלוויזיה מ-2004 בהונג קונג.
דמותו של לי רקה סדרת משחקי הווידאו The Last Blade של חברת משחקי הווידאו היפנית SKN מבוססת על דמותו של וונג פיי הונג כפי שגילם אותו ג'ט לי בסדרת Once Upon a Time in China.
הגיבור הראשי במשחק הפלייסטיישן Xenogears של חברת משחקי הווידאו Squaresoft מושתת על וונג פיי הונג.
רומן המסתורין השלישי של וויל תומאס, The Limehouse Text, בלש בן התקופה הוויקטוריאנית סיירוס בארקר, מתאמן בקנטון תחת הדרכתו של וונג פיי הונג.
סטאן סאקאי ציין שהוא מעוניין לכלול את וונג פיי הונג (או דמות המתבססת עליו) בסדרה הקומית האנתרופומורפית אוסאגי יוג'ימבו.
הוון הצפון-קוריאני הוא ההילך החוקי והמטבע הרשמי בקוריאה הצפונית.
יחידות המשנה של המטבע הן מאה צ'ון לכל וון אחד.
המטבע מונפק על ידי הבנק המרכזי של קוריאה הצפונית.
הוון הפך להילך החוקי בקוריאה הצפונית ב-6 בדצמבר 1947, בהחליפו את הין הקוריאני.
הוון מיועד רק לאזרחי קוריאה הצפונית; הבנק למסחר מנפיק שטרות נפרדים עבור מבקרים זרים (foreign exchange certificate), כפי שהיה נהוג בארצות סוציאליסטיות אחרות.
בעבר הנפיק הממשל שני סוגים של שטרות למבקרים זרים: שטרות אדומים עבור מבקרים מארצות סוציאליסטיות; ושטרות ירוקים או כחולים עבור מבקרים מארצות קפיטליסטיות.
בשנים האחרונות פחת השימוש בשטרות אלו, והמבקרים משתמשים לרוב במטבעות זרים נפוצים כמו האירו האירופי.
מאז 2001 נטשה הממשלה הצפון-קוריאנית את שער החליפין הרשמי והסמלי של הוון לדולר אמריקני, 2.16 וון לדולר אחד (נטען כי שער זה היה מבוסס על תאריך הולדתו של קים ג'ונג איל, 16 בפברואר).
שער חליפין רשמי עדכני יותר ביטא יחס של 142.45 וון לדולר אחד; אולם בעקבות אינפלציה מהירה, נשחק ערכו של הוון והוא התקרב בערכו לוון דרום-קוריאני.
אזרחים שעברו מקוריאה הצפונית לדרומה או למדינות המערב, דיווחו כי ערכו של הוון בשוק השחור נע סביב 570 ליואן סיני אחד ביוני 2009; עם זאת, ערכו בשוק השחור תמיד גבוה יותר מאשר במוסדות רשמיים.
הוון הוערך מחדש והוחלף על ידי הממשלה ב-2009, לראשונה מזה 50 שנה.
לאזרחי קוריאה הצפונית ניתנו שבעה ימים להחליף סכום מקסימלי של 100,000 וון בשטרות של 1,000 (כ-40 דולר אמריקני בשוק השחור), לשטרות של 10 "וון חדש".
לאחר מחאות עממיות הועלה הסכום ל-150,000 במזומן ועוד 300,000 בחסכונות בנקאיים.
ההחלפה נתפשה כמהלך נגד פעילות בשוק הפרטי, שעלול למחוק את רוב חסכונותיהם של תושבי קוריאה הצפונית.
בעיתון "טיימס" נטען כי המהלך הוא ניסיון להשתלט על אינפלציית המחירים בשוק ולמחוק את הונם של חלפני הכספים של השוק השחור.
ההודעה על ההחלפה נמסרה לשגרירויות זרות אך לא לתקשורת הממלכתית בקוריאה הצפונית, המידע נמסר מאוחר יותר דרך שירות הרדיו החוטי המצוי בקוריאה הצפונית.
כחלק מהתהליך, השטרות הישנים חדלו להיות הילך חוקי ב-30 בנובמבר, והשטרות החדשים לא חולקו עד 7 בדצמבר, ולפיכך האזרחים לא יכלו להחליף כסף בסחורות או שירותים עד ליום ההחלפה.
רוב המסעדות, החנויות ושירותי התחבורה היו סגורים עד ליום זה.
השירותים היחידים שנותרו פתוחים הם אלה ששירתו את הזרים ואת האליטה הפוליטית ואשר סחרו במטבע זר בלבד.
סוכנות הידיעות הסינית "שינחואה" תיארה את המצב בו היו שרויים אזרחי קוריאה הצפונית כ"פאניקה קולקטיבית".
פקידים בכירים בממשל חששו שיתעורר אי שקט אזרחי בימים אלו, חשש שלא התממש ברובו.
בסיסי הצבא הצפון-קוריאני הושמו בכוננות ועלו דיווחים בלתי מאומתים על מספר מחאות ציבוריות בקומץ ערים ועיירות צפון-קוריאניות, אשר אילצו את הרשויות להגדיל במעט את כמות הכסף שהאנשים יכולים להחליף.
ערמות של שטרות ישנים הועלו באש והושלכו לנהרות (בניגוד לחוק האוסר על השחתת צלמו של קים איל-סונג), ושני סוחרים מהשוק השחור נורו למוות על ידי המשטרה המקומית בפיונגיאנג.
הרשויות הקוריאניות איימו ב"עונש חסר רחמים" למפרי חוקי חילופי המטבע.
תמונות של השטרות החדשים הוצגו ב"צ'ינושיבו שינובו", עיתון צפון-קוריאני הממוקם ביפן.
העיתון טען כי הוון החדש יחליש את השוק החופשי ויחזק את השיטה הסוציאליסטית במדינה.
אולם, הוון צנח ב-96% מול הדולר בימים הספורים שלאחר החשיפה.
דיווחים אחרים טוענים כי הממשל חזר בו מכמה היבטים של ההערכה מחדש, לאחר מהומה של סוחרי שוק הכספים שהובילה ל-12 הוצאות להורג.
בפברואר 2010 הוקלו כמה מהמגבלות על השוק החופשי.
חבר המפלגה הבכיר פאק נאם ג'י פוטר לאחר מספר אירועי מחאה, ולאחר מכן הוצא להורג.
וונדה וורד היא מתאגרפת ולשעבר שחקנית כדורסל בליגת ה-NCAA.
וונדה וורד נולדה באוהיו, למשפחת ספורטאים, אביה, לארי וורד, הוא אלוף מרוץ כרכרות (harness racer) ידוע.
וורד שיחקה כדורסל בבית ספר תיכון טריניטי בגארפילד הייטס ונקראה פעמיים ל"מיס כדורסל."
היא השתתפה בנבחרת "Parade All American" פעמיים.
ב-1991 וורד זכתה במלגת כדורסל באוניברסיטת טנסי.
בעודה חברה בקבוצת הכדורסל Lady Vols אותה אימנה פט סאמיט, הייתה וורד שותפה פעמיים בזכייה באליפות כדורסל לאומית בליגת ה-NCAA.
היא התחרתה במסגרת ארגון USA Basketball כחברת נבחרת ארצות הברית בכדורסל נשים ב-1993 שזכתה במדליית ברונזה בטאיפיי
אחרי שקריירת הקולג' שלה הסתיימה ב-1995, שיחקה וורד במועדון כדורסל מקצועני בגרמניה.
וורד שברה את רגלה והדבר שם קץ לקריירת הכדורסל המקצוענית שלה והיא הפנתה את מאמציה לאגרוף.
קרב הבכורה של וורד באגרוף היה ב-15 בינואר 2000 כשהיא ניצחה בנוקאאוט את פיי סטיפן בסיבוב הראשון בלה פורט, אינדיאנה.
את כל ארבעת הקרבות הראשונים שלה סיימה בניצחון בנוקאאוט בסיבוב הראשון.
ב-27 באפריל 2000 היא פגשה את ג'נביה באקוולטר בניו יורק.
באקוולטר הייתה המתאגרפת הראשונה ששרדה מול וורד את הסיבוב הראשון, אבל וורד ניצחה אותה בסיבוב השני בנוקאאוט.
חמש היריבות הבאות של וורד לא עברו את הסיבוב השני, כשהיא ניצחה בנוקאאוט שתיים מהן בסיבוב הראשון וניצחה שלוש בנוקאאוט סיבוב השני.
בשלב זה בקריירה שלה, היא זכתה בתריסר ניצחונות בנוקאאוט ברציפות.
ב-2 בפברואר 2001 היא פגשה את המועמדת קישה סנואו בקולומבוס (אוהיו).
סנואו הגיעה לקרב כשהיא בלתי מובסת אחרי שישה ניצחונות, והיא ווורד נלחמו למשך ארבעה סיבובים, אבל וורד הביסה את סנואו והפכה זאת לניצחונה השלושה-עשר ברציפות בנוקאאוט.
אחריה היא נאבקה מול קארלי פיזנט (Carley Pesente) ב-16 ביוני בקנזס סיטי, מיזורי.
פיזנט החזיקה מעמד שני סיבובים.
אחרי ניצחון אחד נוסף, התחרתה וורד על כתר אליפות העולם במשקל כבד של ארגון ה-IBA ב-16 באוגוסט 2002 בקנטון, אוהיו.
וורד נעשתה האלופה, אבל הניצחונות שלה בנוקאאוט הגיעו אל קיצם, היות שהיא גברה על המתמודדת מולה, מוניקה מקגוואן בעשרה סיבובים בנקודות בלבד בקנטון, אוהיו.
וורד הגנה על תוארה בהצלחה כשהשיגה נוקאאוט בשמונה סיבובים בניצחון על קאתי ריוורס ב-6 בדצמבר ב-Gund Arena בקליוולנד.
ב-1 במרץ 2003 היא התאגרפה לראשונה נגד מארתה סאלאזאר בלאס וגאס, כשוורד מנצחת בסיבוב הרביעי בהחלטה חלוקה של השופטים, בקרב שלא על האליפות.
היא השיגה ניצחון אחד נוסף וקטפה בנוסף על אליפות העולם במשקל כבד של ארגון ה-IBA גם את כתר האליפות של ארגון WIBA, אחרי שהיא הביסה את סאלאזאר בקרב החוזר שנערך ביניהן ב-11 ביולי בקנטון.
וורד ניצחה לפי החלטת השופטים.
ב-8 במאי 2004, וורד התאגרפה בקרב אליפות ששודר ברחבי האומה בטלוויזיה נגד אן וולף בבילוקסי, מיסיסיפי.
כעבור דקה אחת ושמונה שניות בסיבוב הראשון, וולף הנחיתה על וורד ימנית לסנטר, וורד נפלה כשהיא חסרת הכרה על הרצפה למשך מספר דקות.
ההפסד שלה בסיבוב הראשון בנוקאאוט גרם לה להפסיד את התואר וגם את מעמדה כבלתי מנוצחת.
היא סבלה זעזוע מוח ונפגעה בצווארה בגלל שהיא פגעה בקנבס בצווארה כשהיא נפלה, והיא הובהלה לבית החולים לאחר הקרב.
ב-12 בדצמבר 2004 שבה וורד לזירת האגרוף וניצחה בנוקאאוט את מארשה וולי (Marsha Valley) בסיבוב הרביעי בקליבלנד.
מאזן האגרוף של וורד עומד על 22 ניצחונות והפסד אחד, כש-17 מהניצחונות הושגו בנוקאאוט.
וונבולניצה (בפולנית: Wąwolnica) הוא כפר במחוז פולווי שבפרובינציית לובלין בפולין, בו התקיימה עד השואה קהילה יהודית גדולה.
וונבולניצה נזכר לראשונה בראשית המאה ה-11, ובמאה ה-14 הוענקו לו זכויות עיר.
בעקבות חלוקת פולין בשנת 1795 נכלל היישוב בשטח אוסטריה, ובשנת 1815 נכלל בשטחי פולין הקונגרסאית.
בימי מרד ינואר היה היישוב אחד ממעוזי המורדים הפולנים, וזכויותיו העירוניות ניטלו ממנו בידי הרוסים.
יהודים החלו לשבת בוונבולניצה במאה ה-17, ובסוף המאה ה-18 הוטלו הגבלות על מגורי היהודים ביישוב.
במחצית הראשונה של המאה ה-19 אסרו השלטונות הרוסיים על התיישבות יהודים חדשים ביישוב.
לאחר מלחמת העולם הראשונה גדל מספר היהודים בכפר, אך הצטמצם בשנות השלושים, אז הורע מצבם הכלכלי של יהודי היישוב, ונערכו נגדם פרעות מצד האוכלוסייה הפולנית.
בין מלחמות העולם נמנו בכפר 1,043 יהודים, למעלה משליש מתושביו.
בתקופה זו פעלו בכפר חוגים ציוניים, לצד אגודת ישראל.
עם פרוץ מלחמת העולם השנייה הגיעו לכפר פליטים יהודים מיישובי הסביבה, ובאמצע ספטמבר 1939 נכבש היישוב בידי הגרמנים, והוטלו על יהודיו גזירות שונות, ובהן חובת ביצוע עבודות כפייה.
בפברואר 1942 רוכזו יהודי היישוב בגטו שהוקם בו, וב-22 במרץ 1942 רצחו הגרמנים כ-120 מיהודי הגטו, ובהם חברי היודנרט.
כמו כן, נרצחו יהודים שהסתתרו בבתי פולנים.
ב-31 במרץ 1942 שולחו כל יושבי הגטו למחנה ההשמדה בלז'ץ, למעט קבוצת גברים שהועברה למחנות עבודה באוז'נדוב.
כיום נותרו בבית הקברות היהודי רק מספר שברים בודדים מהמצבות.
בשנת 1993, שרה טרגרמן-ריטרסקי (1917-2011), שאביה ואחיה נרצחו בטבח של מרץ 1942, הקימה אנדרטה () לזכר האירוע.
על האנדרטה כיתוב בפולנית ובעברית.
הכיתוב בפולנית הוא הקדשה לזכרם הנצחי של הקורבנות ולאחד הגברים שקם מבין הגופות, התחנן על חייו ובתמורה נורה למוות.
הכיתוב בעברית הוא הקדשה לקורבנות משפחת טרגרמן, אותם היא נשאה לבית הקברות וקברה בידיה: האב דוד ואחיה אברהם הירש, רפאל מרדכי ופסח נח.
וונדה פלאזה (בסינית: 昆明西山万达广场) הם צמד גורדי שחקים סופר גבוהים הממוקמים בעיר קונמינג שבמחוז יונאן שבסין.
המגדלים זהים בגובהם ומתנשאים לגובה של 307 מטרים (1,007 רגל).
בניית המגדלים החלה ב-3 ביוני 2012 והסתיימה בשנת 2016. כל אחד מהמגדלים כולל 67 קומות עיליות ו-3 קומות תת-קרקעיות.
שני המגדלים משמשים כבנייני משרדים.
וונגות (שם מדעי: Cinclosomatidae) היא משפחת עופות מסדרת ציפורי שיר החיות באוסטרליה ובגינאה החדשה וגם באיים סמוכים קטנים יותר.
הם קרובי משפחה של בבלר רליתי ושל האורתוניקיים, וקרבה רחוקה יותר למשפחת העורביים, אף שבעבר נחשבו לתת-משפחה שלהם.
הוונגות הם עופות קרקע המכונים "קיכלי השליו", אף שאין להם דמיון לאלה.
הם חיים על הקרקע ובעלי זנב ארוך, גופים וראשים מנומרים בשחור לבן או חומים כמו הצמחייה.
הם בעלי מקורים בולטים שלעיתים צבועים בשחור ובעלי רגליים חזקות.
הם חיים בעיקר ביערות, אך גם באזורי שיחים ואף בבתות יבשות.
הם עפים לעיתים רחוקות, חיים רוב זמנם על הקרקע ומחפשים עליה את מזונם, הכולל בעיקר חרקים וחסרי חוליות, אך כמה מינים יאכלו גם זרעים כשיימצאו.
הסוג Psophodes והמין היחידי Androphobus viridis הועברו למשפחה דומה - פסופודיים.
וונאמבי (שם מדעי: Wonambi) הוא סוג של נחש נכחד ענקי אשר חי בתקופת המיוקן עד הפלייסטוקן באוסטרליה.
הוא נקרא על שם מפלצת בשם נחש הקשת מהמיתולוגיה האבוריג'ינית.
הוא התגלה בחפירות באוסטרליה הדרומית ב-1976 וכלל שני מינים.
בעבר סברו שנחש זה השתייך למשפחת הפיתוניים הגדולים, קרוב לסוג פיתון עצים.
כיום מעריכים שהוא השתייך למשפחה הנכחדת מדצואידיים והוא היה אחד מהחברים האחרונים במשפחה, אשר רובה נכחדה לפני 55 מיליון שנה.
נחש זה הגיע לאורך של 6 מטרים (בעבר סברו שלאורך 9 מטרים) ולמשקל של מעל 100 ק"ג.
הנחש היה בעל ראש קטן יחסית שהגביל את גודל טרפו והוא ארב לטרף במסתור במארב והרג אותו בחנק באמצעות שריריו העצומים.
הוא ניזון ממיני זוחלים, עופות ויונקים כמו קנגורו או וולבי.
בני אדם היו בעלי גולגולת קשיחה מדי בשבילו אם כי ילדים יכלו להיטרף על ידו.
הנחש נכחד בתקופת עידן הקרח כתוצאה ממעשי האבוריג'ינים שכללו ציד, חקלאות נרחבת או הכחדת המינים הגדולים מהם ניזון הוונאמבי.
וונדה-ויז'ן היא מיני-סדרה אמריקאית, שעלתה לשידור בינואר 2021 בשירות הזרמת המדיה של אולפני דיסני, "דיסני+".
הסדרה מבוססת על דמויותיהם של וונדה מקסימוף/מכשפת השני וויז'ן מהקומיקס "האוונג'רס" (הנוקמים) מבית מארוול קומיקס.
המיני-סדרה נוצרה על ידי המפיקה והתסריטאית ג'ק שייפר, ומככבים בה אליזבת אולסן ופול בטאני, אשר גילמו את מכשפת השני ואת ויז'ן גם בסרטי היקום הקולנועי של מארוול.
מאורעות המיני-סדרה הזו מקדימים למאורעות הסרט "דוקטור סטריינג' בממדי הטירוף".
המיני-סדרה, שכוללת תשעה פרקים, עלתה לשידור ב-15 בינואר 2021, ופרקה האחרון שודר ב-5 במרץ 2021 והיא הראשונה שפותחת את השלב הרביעי של היקום הקולנועי של מארוול.
לאחר אירועי הסרט "סוף המשחק", וונדה מקסימוף וויז'ן מתחתנים ועוברים לחיות בפרוור שקט בפאתי עיירת ווסטוויו, שם הם מנסים להסתיר את כוחותיהם; אך כאשר הם מתחילים להיתקע בעשורים חדשים ונתקלים בסטריאוטיפים טלוויזיוניים, בני הזוג חושדים שחיי הפרוורים האידיאליים שלהם הם למעשה אינם כפי שהם נראים.
אליזבת אולסן – ונדה מקסימוף / מכשפת השני, חברת "הנוקמים" בעלת יכולות על-אנושיות של שליטה בקסם, טלקינזיס ובמחשבות.
אולסן הסבירה כי המיני-סדרה תסביר כיצד ומדוע מקסימוף מתפרסמת בתור מכשפת השני, כינוייה של וונדה שלא הוזכר בסרטים הקודמים של היקום הקולנועי של מארוול.
המיני-סדרה מציגה גם אלמנטים בדמותה של מקסימוף מהקומיקס, שלא הוכנסו בסרטים הקודמים, כולל רקע בריאותה הנפשית ומחלתה.
אולסן הייתה נרגשת מכך שהמיני-סדרה הצליחה להתמקד רק בדמותה של מקסימוף, שלא "דרך עלילותיהם של כולם", והסכימה מיידית להצטרף למיני-סדרה כאשר פייגי הזכיר קשתות סיפור ספציפיים של מכשפת השני ששימשו השראה לכתיבת המיני-סדרה, וציין שהמיני-סדרה תחקור את מקור כוחותיה של מקסימוף.
אולסון אף הרגישה את "בעלותה" על מקסימוף מהעיסוק בהתפתחותה כדמות, ושהדבר התחזק בזכות עבודתה על המיני-סדרה.
עבור העבודה על המיני-סדרה ופיתוח דמותה של מקסימוף, אולסן קיבלה השראה מעבודותיהן של מרי טיילר מור, אליזבת מונטגומרי ולוסיל בול.
פול בטאני – ויז'ן, חבר "הנוקמים" ואנדרואיד שנוצר מבינתו המלאכותית של ג'רוויס בשילוב עם אבן המחשבה.
דמותו של ויז'ן מופיעה במיני-סדרה לאחר מותו ב"מלחמת האינסוף".
עבור העבודה על המיני-סדרה ופיתוח דמותו של ויז'ן, בטאני קיבל השראה מעבודותיהם של דיק ואן דייק ויו לורי.
דברה ג'ו ראפ – שרון דייוויס, תושבת ניו ג'רזי ואשתו של טוד, ש"מגלמת" את דמותה של גברת הארט, אשתו של ארתור ושכנתם של וונדה וויז'ן.
פרד מלמד – טוד דייוויס, תושב ניו ג'רזי ובעלה של שרון, ש"מגלם" את דמותו של ארתור הארט, הבוס של ויז'ן ושכנם של וונדה וויז'ן.
קתרין האן – אגתה הארקנס, מכשפה בעלת עניין מסתורי בוונדה, שמסווה את עצמה כאגנס, שכנתם החטטנית של וונדה וויז'ן.
האן תיארה את אגנס כשכנה "שלא תרד מהספה שלהם בסוף הלילה" וש"תמיד נמצאת עם האף בעניינים שלהם".
האן הוקסמה מ"הטלטלות של האדרנלין והאנושיות" שהיקום הקולנועי של מארוול סיפק ומהעובדה שהיה במיני-סדרה "נשימה של קסם אנושי".
טיונה פאריס – מוניקה רמבו, בתה של מריה רמבו, חברתה הטובה ביותר של קרול דנברס, וסוכנת .
כשהם נפגשים לראשונה, מוניקה מציגה את עצמה בפני וונדה וויז'ן כשכנתם, ג'רלדין.
דמותה של מוניקה תוארה כאישה בעלת "קשיחות ויכולות" בעולם הנשלט על ידי גברים.
המפיקה מרי ליבנוס כינתה את הוספת דמותה של רמבו לעלילת המיני-סדרה כ"תגלית", וציינה כי מעורבותה של רמבו בעלילה לא הייתה ודאית בתחילה.
המיני-סדרה הראתה את הדברים שרמבו "ראתה ועברה וכיצד הם עיצבו את חייה" מאז הופעתה ב"קפטן מארוול" (2019).
רנדל פארק – ג'יימס "ג'ימי" וו, סוכן FBI שהיה קצין המבחן של סקוט לאנג.
פארק ציין שהסצנה בה דמותו של וו ביצעה קסם תקריב במהלך פגישתו עם מוניקה, דבר שניסה לשכלל מאז אירועי "אנטמן והצרעה", עזרה להראות את התפתחותו מאז אירועי "אנטמן והצרעה" והעיר שזה מעיד על כך שהוא נועד לתיקים גדולים יותר.
קאט דנינגס – דרסי לואיס, בוגרת לימודי מדעי המדינה שעברה התמחות בעבר בידי ג'יין פוסטר והתיידדה עם תור, וכעת אסטרופיזיקאית שעובדת יחד עם על המקרה של ווסטוויו.
דנינגס ציינה שדרסי לא השתנתה בהרבה, אלא הפכה ליותר חכמה ומנוסה לאחר שחזרה לאוניברסיטה על מנת לקבל את הדוקטורט שלה באסטרופיזיקה.
בנוסף, דנינגס ציינה שכעת, דרסי נתפסת כבעלת סמכות ובעלת ביטחון עצמי גבוה, משהו שהיא מעולם לא הייתה לפני כן.
אוון פיטרס – ראלף בונר, תושב ניו ג'רזי שנשלט על ידי אגתה, שליהקה אותו לגילום דמותו של "פייטרו מקסימוף / קוויקסילבר", אחיה התאום של וונדה ואצן בעל מהירות על-אנושית.
פיטרס גילם בעבר את דמותו של קוויקסילבר בסרטי "אקס-מן".
שייפר וליבנוס היו להוטות להחזיר את דמותו של פייטרו עבור המיני-סדרה, והחליטו לנצל את מה שנתפס אמיתי ולא אמיתי עבור המיני-סדרה והצופים על ידי "ליהוק מחודש" של הדמות במסגרת הסדרה הבדיונית שמתקיימת בתוך העלילה.
שייפר ציינה שהכנסת דמותו של פייטרו לעלילה איפשרה להם לנצל את קלישאת הסיטקומים ואופרות הסבון לפיה שחקנים לוהקו מחדש מבלי לעורר "הרבה מהומה" וגם את הטוויסט השחוק במסגרתו קרוב משפחה מגיע לעיירה ו"מעורר בלגן במשפחה".
ג'וליאן הילארד וג'ט קליין – בילי וטומי, בניהם התאומים של וונדה וויז'ן.
אמה קולפילד – שרה פרוקטור, תושבת ניו ג'רזי ואשתו של הרולד ש"מגלמת" את דמותה של דוטי ג'ונס, שכנתם של וונדה וויז'ן השולטת בפרוור בו הם מתגוררים ביד רמה.
ג'ולין פורדי – איזבל מטסודה, תושבת ניו ג'רזי ש"מגלמת" את דמותה של בוורלי, שכנתן של וונדה ואגנס.
אסיף עלי – אבילאש טנדון, תושב ניו ג'רזי ש"מגלם" את דמותו של נורם, עמיתו של ויז'ן לעבודה.
דייוויד לנגלי – הרולד פרוקטור, תושב ניו ג'רזי ש"מגלם" את דמותו של פיל ג'ונס, שכנם של וונדה וויז'ן, בעלה של דוטי ועובד לשעבר בחברה של מר הארט.
איימוס גליק – איש משלוחים ותושב ניו ג'רזי ש"מגלם" את דמותו של דניס, הדוור של ווסטוויו.
דייוויד פייטון – ג'ון קולינס, תושב ניו ג'רזי ש"מגלם" את דמותו של הרברט, שכנם של וונדה וויז'ן וחבר במשמר הבטיחות של השכונה.
רנדי אוגלסבי – דוקטור סטן נילסן, רופא וגיניקולוג המשגיח על הריונה של וונדה.
זאק הנרי – פרנקלין, סוכן שמצליח לחדור לתוך ווסטוויו.
ג'וש סטמברג – טיילר הייוורד, המנהל בפועל של סוכנות .
איתמר אנריקס וויקטוריה בלייד – גבר ואישה המופיעים בפרסומות למוצרים שונים.
הערה: כל פרסומת בפרקי הסיטקום מתייחסת לזיכרון אפל מעברה של וונדה, כפי שתואר בסרטי היקום הקולנועי של מארוול.
בנוסף, ישנם ביצי פסחא חבויים המתייחסים לאירועים שונים בקומיקסים הקשורים לונדה וויז'ן.
אף על פי שויז'ן הוא אנדרואיד ולוונדה יש יכולות טלקינטיות ושינוי מרקם המציאות, הזוג מנסה להשתלב באורח החיים הפרוורי.
יום אחד, הזוג מבחין בציור לב המצויר על גבי לוח השנה שלהם, אך אינו זוכר מהו האירוע המרומז.
בעוד ויז'ן הולך לעבודתו, וונדה מחליטה שהלב המצויר מייצג את יום נישואיהם.
שכנתם, אגנס, מציגה את עצמה בפני וונדה ועוזרת לה להתכונן.
בעבודתו, ויז'ן נזכר שהוא וונדה מארחים את הבוס שלו, מר הארט, ואת אשתו לארוחת ערב באותו הלילה, וזה מה שציור הלב נועד לייצג.
באותו לילה, וונדה וויז'ן נאבקים להסתיר את יכולותיהם בזמן שהם מכינים ארוחת ערב ברגע האחרון עבור הזוג הארט.
במהלך הארוחה המאולתרת, מר הארט נחנק, וויז'ן משתמש ביכולותיו על מנת להציל אותו.
ללא ידיעתם של השניים, כל האירועים מתרחשים ומשודרים כחלק מסיטקום בדיוני בשם "וונדה-ויז'ן", בו אדם הנמצא מחוץ למסך צופה על מרקע הטלוויזיה.
אזכור ליקום הקולנועי: במהלך הפרק השבועי של הסיטקום, משודרת פרסומת ל"טוסטר-מייט 2000", טוסטר משוכלל ומהבהב תוצרת "תעשיות סטארק".
במהלך ילדותה של וונדה, ביתם הופגז והיא ופייטרו נאלצו לחזות מתחת להריסות בפצצה מהבהבת של תעשיות סטארק שלבסוף לא התפוצצה.
2 Don't Touch That Dial אל תגעו בחוגה מאט שקמן גרטשן אנדרס 15 בינואר 2021 הפרק מתרחש בסביבות שנות ה-60. וונדה וויז'ן מתכוננים להעלות מופע קסמים עבור מופע הכישרונות השכונתי.
לאחר חזרה על המופע, וונדה ואגנס מבלות את היום עם ועדת התכנון של מופע הכישרונות, בראשותה של דוטי, ואילו ויז'ן משתתף בישיבת משמר השכונה, שם הוא בולע בטעות מסטיק.
במהלך מפגש הוועדה, וונדה מתיידדת עם שכנה נוספת, ג'רלדין, ומבחינה בדברים מוזרים יותר: מסוק צעצוע צהוב-אדום בעולמם השחור-לבן; קול ברדיו שמדבר אליה; וכתם דם אדום.
בעקבות המסטיק, שנתפס במנגנונים הפנימיים שלו, ויז'ן מפגין התנהגות שמדמה שיכרות וחושף בשגגה את יכולותיו במהלך מופע הקסמים.
וונדה משתמשת ביכולותיה על מנת לגרום לתאונה להיראות כמו טריקים קסומים פשוטים ומוציאה מויז'ן את המסטיק.
כשהזוג חוזר הביתה, וונדה מופתעת לגלות שהיא נכנסה להריון.
כאשר הזוג חוזים בדבוראי מוזר המגיח מפתח הביוב ברחוב בו הם מתגוררים, וונדה מאפסת את המציאות שלהם בחזרה לרגע לפני שהדמות הגיחה, ומכניסה צבע מלא לעולמם השחור-לבן.
אזכור ליקום הקולנועי: במהלך הפרק השבועי של הסיטקום, משודרת פרסומת לשעוני סטרוקר.
בסצנה שאחרי הכתוביות ב"קפטן אמריקה: חייל החורף" מתגלה שברון סטרוקר החזיק בשבי את וונדה ופייטרו.
אזכורים לקומיקס: בקרדיטים של הפתיחה מופיע מתקן מים שעליו מוטבע המספר a-57, אזכור לחוברת Avengers #57 שבו ויז'ן מופיע לראשונה.
3 Now in Color עכשיו בצבע מאט שקמן מייגן מקדונל 22 בינואר 2021 הפרק מתרחש בסביבות שנות ה-70. וונדה ההרה נבדקת אצל ד"ר נילסון, שחושף שוונדה נמצאת בתחילת השליש השני להיריונה ומבטיח לזוג שההיריון תקין לפני שהוא יוצא לחופשה עם אשתו.
בעוד ויז'ן מלווה את נילסון אל מכוניתו, הוא חוזה בשכנו, הרב, מנסר את הגדר שלהם מבלי לשים לב לכך.
בביתם, וונדה וויז'ן מתכוננים לבוא התינוק, אך היריונה של וונדה מואץ באופן פתאומי.
כאשר היא מתחילה לקבל צירי לידה מדומים, יכולותיה משתגעים ובסופו של דבר משביתים את החשמל בעיירה כולה.
ג'רלדין מגיעה ועוזרת לוונדה ליילד את התאומים, טומי ובילי.
בחצר ביתו, ויז'ן תופס את אגנס והרב מרכלים על ג'רלדין, שזה עתה הגיעה לעיירה ואין לה לא בית או משפחה.
בפנים, וונדה חוקרת את ג'רלדין לאחר שהאחרונה מגלה שהיא יודעת שאולטרון הרג את אחיה התאום של וונדה, פייטרו.
וונדה שמה לב שג'רלדין עונדת תליון ועליו סמל של חרב.
כשויז'ן חוזר, הוא מגלה שג'רלדין איננה.
מחוץ לווסטוויו, ג'רלדין, שהוטחה מבעד לשדה כוח סטטי, מוצאת את עצמה מוקפת בסוכני .
אזכור ליקום הקולנועי: במהלך הפרק השבועי של הסיטקום, משודרת פרסומת לאבקת אמבטיה תוצרת "סבוני הידרה" - ארגון הידרה אליו השתייך סטרוקר.
שלושה שבועות לאחר מכן, מוניקה חוזרת לעבודתה ונשלחת על ידי המנהל בפועל, טיילר הייוורד, לסייע לסוכן ה-FBI ג'ימי וו בחקירת תיק נעדרים בווסטוויו, ניו ג'רזי.
על הכביש הראשי, השניים מגלים שדה כוח סטטי דמוי משושה המקיף את העיירה.
כשמוניקה מתקרבת לשדה הכוח, הוא אינה נזהרת ונשאבת בטעות אל תוך העיירה.
תוך 24 שעות, סוכנות מקימה בסיס ארעי צמוד לעיירה ושולחת מזל"טים וסוכן לחקור את העיירה.
ד"ר דארסי לואיס, שנקראה למשימה עקב מומחיותה, חוקרת את התופעות ומגלה אותות שידור שמתורגמות כשידורי סיטקום בדיוני בשם "וונדה-ויז'ן".
באמצעות אותות השידור, הסוכנים צופים באירועים בתוך העיירה, ולומדים כי תושבים אמיתיים "לוהקו" לסיטקום ומגלים שמוניקה הפכה ל"ג'רלדין".
במקביל, דארסי וג'ימי מנסים ללא הצלחה להשתמש ברדיו על מנת ליצור קשר עם וונדה.
בתוך ה"סיטקום", כשמוניקה מזכירה בטעות את אולטרון, וונדה משליכה אותה אל מחוץ לעיירה.
כשויז'ן מגיע ושואל על היעדרותה של מוניקה, וונדה מבטיחה לו שהכל נמצא תחת שליטה, והזוג ממשיך בשגרת חייהם.
אזכור ליקום הקולנועי: מלבד האזכור לחזרתה לחיים של מוניקה רמבו ("קפטן מארוול") בעקבות ההבזק, חוזרים כאן דמויותיהם של דארסי לואיס ("תור", "תור: העולם האפל") והסוכן ג'ימי וו ("אנטמן והצרעה").
אזכורים לקומיקס: גם כאן מופיע אזכור לחוברת Avengers #57 שבו ויז'ן מופיע לראשונה, כאשר המספר 57 מוטבע על אחד המזל"טים.
מאט שקמן פיטר קמרון ומקנזי דור 5 בפברואר 2021 הפרק מתרחש בסביבות שנות ה-80 ותחילת שנות ה-90. וונדה וויז'ן מנסים ללא הצלחה למנוע מטומי ובילי לבכות.
אגנס מופיעה ומציעה לעזור בטיפול בבנים, אך ויז'ן מטיל ספק במניעיה לאור התנהגותה החריגה.
כשהוא מנסה לשוחח על כך עם וונדה, הזוג נדהם לגלות כאשר טומי ובילי מתבגרים לפתע לגיל חמש.
כשכלב מופיע בביתם, התאומים מבקשים מהוריהם לשמור אותו, ואגנס מציעה לתת לכלב את השם "ספארקי".
כשוונדה מנסה לסרב וכמעט חושפת בפני אגנס את יכולותיה, התאומים מתבגרים לגיל עשר.
בעבודה, ויז'ן קורא דוא"ל מסוכנות שחושף בפניו את המצב בווסטוויו.
הוא פורץ למוחו של עמיתו לעבודה, נורם, ולומד שוונדה שולטת לכאורה בעיירה.
בינתיים, שולחת מזל"ט משנות ה-80 לווסטוויו; הייוורד מצווה להשתמש במזל"ט על מנת להרוג את וונדה, אך היא מגיחה משדה הכוח הסטטי עם המזל"ט ומזהירה אותו להניח לה.
בינתיים, אגנס מוצאת את ספארקי המת, שברח בעקבות המזל"ט.
בסיומו של היום, ויז'ן מתעמת עם וונדה בנוגע למעשיה, אך הוויכוח נקטע כאשר "פייטרו" מופיע.
כשהיא צופה בהגעתו הפתאומית של "פייטרו", דארסי נדהמת לגלות שדמותו עברה "ליהוק מחודש".
אזכור ליקום הקולנועי: במהלך הפרק השבועי של הסיטקום, משודרת פרסומת למגבות נייר המוכתמות בדם של "לאגוס" - התייחסות למעשיה של וונדה בעיירה בתחילת אירועי "קפטן אמריקה: מלחמת האזרחים".
אזכורים לקומיקס: במהלך תדרוך השטח של מופיע "לוויין 348" על גבי המסך, התייחסות לחוברת Avengers #348 שבה ויז'ן מתבקש בידי אדם בשם ליפטון ליצור תוכנת מחשב שתאפשר לאדם גוסס להאמין שויז'ן הוא בנו המת כדי שהשניים יוכלו לתקשר בפעם האחרונה.
בשיטה זו של שינוי המציאות והחבאת הכאב נוקטת גם וונדה; בנוסף, כתובת עבודתו של ויז'ן היא במספר 103, התייחסות לחוברת Avengers #103 שבה קוויקסילבר מציל את מכשפת השני מידיהם של זקיפי סנטינל.
פרק חדש לליל כל הקדושים מאט שקמן צ'אק הייוורד ופיטר קמרון 12 בפברואר 2021 הפרק מתרחש בסוף שנות ה-90 ותחילת שנות האלפיים.
וונדה מעוניינת לבלות את ליל כל הקדושים הראשון של טומי ובילי כמשפחה, אך ויז'ן חושף בפניה שהוא הולך לסייר ברחובות עם משמר השכונה.
מנגד, "פייטרו" מציע לעזור ולקחת את התאומים ל"תעלול או ממתק", וגורם באמצעות יכולותיו למעשי קונדס בשכונה, ובכיעבד מתגלה כי טומי ובילי ירשו את יכולותיהם של פייטרו ושל וונדה, בהתאמה.
בינתיים, מתגלה כי ויז'ן הרחיק אל קצה העיירה ומגלה את תושבי ווסטוויו עומדים קפואים בעמדותיהם, כולל אגנס.
ויז'ן מוציא את אגנס מהקיפאון בו היא שרויה, וזאת האחרונה חושפת בפניו שהוא מת.
מחוץ לווסטוויו, הייוורד מורה למוניקה, דארסי וג'ימי לעזוב את הבסיס לאור אי-הסכמתם עם החלטתו לתקוף את וונדה, אך השלושה מתגנבים חזרה פנימה, פורצים למחשב שלו ומגלים שהוא עקב אחר חתימת הוויברניום של ויז'ן.
בתוך העיירה, ויז'ן מנסה לפרוץ דרך שדה הכוח הסטטי, אך הוא מתחיל לגסוס ולהתפורר.
בילי, שחש בזאת, מספר על כך לוונדה, שמרחיבה את שדה הכוח הסטטי ובתהליך מכניסה פנימה את ויז'ן, דארסי, ואת הבסיס של אל תוך הגבול החדש.
אזכור ליקום הקולנועי: במהלך הפרק השבועי של הסיטקום, משודרת פרסומת באנימציית סטופ מושן ליוגורט "יו-מג'יק", שבה כריש מונפש נותן לילד באי נטוש יוגורט, שאותו הוא אינו יכול לפתוח והוא מורעב למוות.
זוהי התייחסות קודרת לכך שהקסם של וונדה אינו יכול למנוע את הבלתי נמנע.
אזכורים לקומיקס: תחפושות ליל כל הקדושים של וונדה, ויז'ן, פייטרו, בילי וטומי הן התייחסות מחוכמת לתלבושותיהם המקוריות מהקומיקס.
גם תחפושת ליל כל הקדושים של אגנס כמכשפה מרמז על טבעה האמיתי.
7 Breaking the Fourth Wall שבירת הקיר הרביעי מאט שקמן קמרון סקווירס 19 בפברואר 2021 הפרק מתרחש בסביבות אמצע-סוף שנות האלפיים.
לאחר אירועי ליל כל הקדושים, וונדה מחליטה לקחת יום לעצמה, ואגנס מסכימה לשמרטף על טומי ובילי.
עם זאת, וונדה רואה את חלקים שונים בביתה משתנים ללא הרף בצורה חסרת קוהרנטיות ומגלה שהיא אינה מסוגלת לשלוט בהם.
כשהוא מתעורר, ויז'ן מגלה שסוכני ה- שנמשכו אל תוך הגבול הם כעת חברים בקרקס המקומי.
ויז'ן מוצא את דארסי ומשחרר אותה מהכישוף שאחז בה, וזאת מספרת לו על מותו ועל האירועים שהובילו למצב הנוכחי.
מחוץ לווסטוויו, מוניקה וג'ימי נפגשים עם גורם שעובד שיתוף פעולה עם , שמספק למוניקה כוח אדם ורכב משוריין שאמור להיות מסוגל לעבור את שדה הכוח.
כשזה לא מצליח, מוניקה מחליטה להיכנס לעצמה; היא עוברת דרך שדה הכוח הסטטי ומקבלת בתהליך כוחות מוגברים.
כשמוניקה מתעמתת עם וונדה, אגנס מתערבת, מכריחה את מוניקה לעזוב ולוקחת את וונדה לביתה.
בביתה של אגנס, וונדה מחפשת את התאומים ומגיעה אל המרתף, שם היא מגלה מאורת כשפים מוזרה.
במאורה, אגנס מציגה את עצמה בפני וונדה כמכשפה בשם אגתה הארקנס, ובאמצעות שיר פתיחה העוסק בה, היא מגלה לה שהיא משכה בחוטים מאחורי האירועים שהתרחשו לאחרונה, כולל הגעתו של "פייטרו" והריגתו של ספארקי.
בסצנה שאחרי הכתוביות, מוניקה חוקרת את ביתה של אגתה, אך נתקלת במקום ב"פייטרו".
אזכור ליקום הקולנועי: במהלך הפרק השבועי של הסיטקום, משודרת פרסומת לתרופות נוגדות דיכאון תוצרת חברת "נקסוס" - התייחסות לנקסוס, נקודת המקור של כל המציאויות וגם לכך שוונדה היא ישות מרכזית שיכולה להשפיע על המציאויות.
הופעתו של פייטרו שונה (בגילומו של אוון פיטרס מסרטי אקס-מן) היא עובדה לכך; בנוסף, במהלך פריצתה של מוניקה רמבו את גבול העיירה נשמעים קטעי אודיו של ברי לארסון וסמואל ל.
ג'קסון מתוך "קפטן מארוול", מה שיכול לרמז על ייעודה של מוניקה.
בהווה, אגתה דורשת מוונדה לדעת כיצד היא שולטת בווסטוויו ומכריחה אותה לחיות מחדש את רגעי המפתח בחייה.
באמצעות הביקורים ברגעים האלו, אגתה לומדת שלוונדה היו יכולות קסומות מאז שהייתה ילדה, שהוגברו מאוחר יותר במהלך הניסויים שנערכו עליה במתחם של "הידרה" על ידי אבן המחשבה, ועל כך שהיא תמיד נהנתה לצפות בסיטקומים שונים.
לאחר שחזרה לחיים בעקבות ההבזק, וונדה מבקרת בבסיס של במטרה לקבל חזרה את גופתו של ויז'ן מכוח היותה אלמנתו ולהביאו לקבורה, אך הייוורד מסרב לתת לה לקבור אותו.
לאחר שהיא לא מצליחה להרגיש תחושת חיים בויז'ן, וונדה נוסעת למגרש ריק בווסטוויו שהוא קנה עבורה לפני מותו על מנת שיוכלו לגור שם יחד.
בהתקף אבלה, וונדה משנה את מרקם המציאות ויוצרת בית וגרסה חדשה של ויז'ן, ולאחר מכן מרחיבה את שדה הכוח הסטטי שנוצר על פני רחבי העיירה כולה.
אגתה מסיקה כי לוונדה יש צורה אגדית ומיתית של קסם המכונה "קסם כאוס", ומכנה אותה "מכשפת השני".
בסצנה שאחרי הכתוביות, הייוורד מפעיל מחדש באמצעות שרידי הקסם של וונדה שנותרו על המזל"ט את גופתו של ויז'ן המקורי, שכעת הפך למכונה בעלת צבע לבן וחסרת כל רגש.
אזכור ליקום הקולנועי: לאורך כל הפרק יש אזכורים לרגעים אפלים מחייה של וונדה - מהפצצה של תעשיות סטארק, לשרביט של לוקי והלוגו של הידרה, כמו גם פרק מציאות סדוקה של "חבורת בריידי" ובו סינדי הקטנה נבהלת כשהבובה שלה נעלמת לאחר שהתנהגה אליה כאל תינוק אמיתי.
אזכורים לקומיקס: בסצנה שאחרי הכתוביות מופיעה גרסתו המאותחלת של ויז'ן בתור הפרויקט עליו סוכנות עבדה - זוהי התייחסות לויז'ן הלבן שהופיע במהלך הסיפור VisionQuest בחוברות West Coast Avengers #42-45 והפיכתו מיישות בעלת רגשות למכונה חסרת רגשות.
9 The Series Finale הפרק האחרון מאט שקמן ג'ק שייפר 5 במרץ 2021 לאחר שהסיקה כי וונדה היא למעשה "מכשפת השני", אגתה מנסה לקחת ממנה את קסם הכאוס.
במקביל, מקבילו חסר הרגשות של ויז'ן נכנס לווסטוויו ונלחם בו, ואילו אגתה משחררת את תושבי ווסטוויו משליטתה של וונדה.
כועסים, התושבים תוקפים את וונדה ודורשים שתוציא אותם לחופשי.
וונדה מוכה בהלם ומתחילה להסיר את שדה הכוח הסטטי, מה שגורם לויז'ן ולתאומים להתחיל להתפורר.
מבוהלת, וונדה אוטמת שוב את שדה הכוח, אך לא לפני שהייוורד וסוכני נוספים מצליחים לחדור לווסטוויו.
בביתה של אגתה, מוניקה מתעמתת עם "פייטרו", וחושפת שהוא למעשה תושב מקומי בשם ראלף בונר, ומשחררת אותו מכישופה של אגתה.
לאחר מכן, היא נמלטת ועוזרת לתאומים לעצור את הסוכנים החמושים, ואילו ויז'ן מצליח לשחזר את זיכרונותיו של ויז'ן הלבן שמחליט לעזוב.
לאחר קרב ממושך, וונדה מצליחה לרמות את אגתה בעזרת לחשי ההגנה של הרונות כשם שאגתה עשתה כדי להגן על עצמה, מטילה כישוף שמסיר את כוחותיה ולוכדת אותה בווסטוויו בדמותה של "אגנס".
לאחר מכן, וונדה מחליטה לוותר על משפחתה החדשה ונפרדת מהם לשלום לפני שהיא ממוטטת את שדה הכוח ועוזבת.
הפרק כולל שתי סצנות שאחרי הכתוביות, שמכינות את הרקע לקראת הופעתן הבאה של וונדה מקסימוף ומוניקה רמבו בסרטים "דוקטור סטריינג' בממדי הטירוף" ו"המופלאות": בסצנה הראשונה, לאחר שהיא חוזה בהייוורד שנעצר על ידי סוכני FBI בשל מעשיו, מוניקה מתבשרת על ידי חייזרית מגזע הסקרול שאחד מחבריה של אמה רוצה להיפגש עמה.
בסצנה השנייה, וונדה שוהה בבקתה מרוחקת, ובמקביל הקרנתה האסטראלית חוקרת את ספר הדארקהולד של אגתה, כאשר היא שומעת את בניה התאומים זועקים לעזרתה.
בסוף אוקטובר, נודע שוויז'ן, בגילומו של פול בטאני, צפוי למלא תפקיד גדול במיני-סדרה, שתתמקד במערכת היחסים שלו עם מקסימוף.
בחודשים שלאחר מכן, דווח על כותרות שונות למיני-סדרה.
בינואר 2019, ג'ק שייפר נשכרה כמפיקה בפועל למיני-סדרה לאחר שעבדה בעבר כתסריטאית בסרטים "קפטן מארוול" (2019) ו"האלמנה השחורה" (2021) עבור אולפני מארוול.
שייפר אמורה לכתוב את התסריט עבור פרק הפיילוט ולהפיק את הסדרה.
באפריל 2019, אולפני דיסני ואולפני מארוול הכריזו רשמית על הסדרה, שתישא את השם "וונדה-ויז'ן" ("WandaVision").
בהמשך החודש, אולסן ציינה כי חלקים מהסדרה יתרחשו בשנות ה-50 של המאה ה-20. באוגוסט, הבמאי מאט שקמן נשכר למלאכת בימוי המיני-סדרה, שתכלול שישה פרקים.
בכנס הדו-שנתי של דיסני, D23 Expo, פייגי תיאר את הסדרה כחלק מ"סיטקום קלאסי" וחלק מה"אפוס של מארוול", והציג טיזר לסדרה ששילב קטעים מסרטים קודמים של היקום הקולנועי בהם מופיעים מקסימוף וויז'ן עם תמונות מתוך "המופע של דיק ואן דייק".
עם תחילת עבודתה על כתיבת התסריט עבור המיני-סדרה, שייפר קיבלה מאולפני מארוול מספר חוברות קומיקס שונות ומתווה עלילתי של מה שהם קיוו להשיג בתסריט של המיני-סדרה, על מנת שהיא תעזור לעצב את רעיונותיהם למבנה עלילתי קוהרנטי.
פייגי חשב לראשונה על הרעיון להציב את מקסימוף וויז'ן ב"עולם פנטסטי ומוזר של פרוורים מאושרים" בשל היותו חובב סיטקומים, "מקצועי" כהגדרתו, ושל התפיסה הרעיונית של הבריחה מהמציאות שבבסיס הסיטקומים.